**Hiperaciditatea lui zero absolut**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*un pas în afara peluzei\*

declar stare de urgență

ultima privatizarea a raiului

stârnește vii controverse printre contemporanii noștri

din ce în ce mai absenți din propriul lor chip

alerg obstinat să prind o bătaie de puls în rama cuaternară

a cuvântului de aur

(cum altfel să-mi îmbrățișez privirea fără să topesc lumea)

atârnat de clanță trecutul

stilizat în tălpi de nisip lipește de gratii epodele prezentului

din geană scutur orizonturi blurate

tu semnezi cuminte pe bornele odiseei câte circe

a fentat pupila mea mov răsucind în panglici

abisul

nu aștept nici un petru să-mi oțelească glezna

stixul mi-a băut din vene

ultimele credințe

ascult bătăile inimii din nervurile frunzei

șarpele a devenit mult prea snob în ultimul secol

a uitat rolul de ispititor

devenit prea anost orchestrația solzilor și-a renegat game

scurse în găuri negre

mai mult ca perfectul particulei misterioase

filtrează umbrele din palma stânga

în templu eva și-a spălat din păr retro-dalile înainte de a îmbrăca

toca sacerdotală

asfaltul fierbinte din pleoapă sparge blestemul ursitei

șuieră inelele așezând inutil timpul

în spire

din cauza plus valorii excedentare

șarpele construiește un palat în jurul copacului arhaic

un măr își golește de ape semințele mitice

beau cu nesaț

nu mai cerșesc nici un gând impersonal deschid cartea

ticsită de ochi

nu mai am loc pentru ultima tușă

este lună plină în rai